ส่วนที่ 1

§

ส่วนที่ 1

ข้อมูลสรุป (Executive Summary)

สรุปภาพรวมของบริษัท

บริษัท เอเชีย กรีน เอนเนอจี จำกัด (มหาชน) (Asia Green Energy Public Company
Limited) (“บริษัท”) ก่อตั้งโดยนายพนม ควรสถาพร ซึ่งได้จดทะเบียนก่อตั้งบริษัทขึ้นเมื่อวันที่ 18
มีนาคม 2547 ด้วยทุนจดทะเบียนเริ่มแรกเท่ากับ 2,000,000 บาท (สองล้านบาทถ้วน)
ปัจจุบันบริษัทมีทุนจดทะเบียนทั้งสิ้น 140,000,000 บาท (หนึ่งร้อยสี่สิบล้านบาทถ้วน)
และมีทุนจดทะเบียนที่เรียกชำระแล้วเท่ากับ 105,000,000 บาท (หนึ่งร้อยห้าล้านบาทถ้วน)
แบ่งออกเป็นหุ้นสามัญจำนวน 105,000,000 หุ้น โดยมีมูลค่าที่ตราไว้หุ้นละ 1 บาท

บริษัทจัดตั้งขึ้นเพื่อประกอบธุรกิจการนำเข้าถ่านหิน และจัดจำหน่ายถ่านหินสะอาด (clean coal)
คุณภาพสูงจากต่างประเทศ ให้กับกลุ่มโรงงานอุตสาหกรรมต่าง ๆ ภายในประเทศ
รวมถึงการจัดจำหน่ายกะลาปาล์มให้กับลูกค้า โดยแนวคิดในการก่อตั้งธุรกิจเริ่มจาก นายพนม
ควรสถาพร เล็งเห็นโอกาสในการดำเนินธุรกิจด้านเชื้อเพลิงถ่านหินในประเทศไทย
ซึ่งเป็นเชื้อเพลิงที่มีต้นทุนที่ถูกกว่าเมื่อเปรียบเทียบกับเชื้อเพลิงชนิดอื่น ๆ
ประกอบกับสถานการณ์ด้านราคาน้ำมันเชื้อเพลิงที่ปรับตัวเพิ่มสูงขึ้นอย่างต่อเนื่องตลอดเวลา
และมีแนวโน้มที่จะขาดแคลนต่อไปในอนาคต ทำให้โรงงานอุตสาหกรรมต่าง ๆ
ได้เริ่มหาช่องทางการใช้พลังงานอื่น ๆ เข้ามาทดแทนการใช้น้ำมันเป็นเชื้อเพลิงในกระบวนการผลิต
เพื่อลดต้นทุนให้สามารถแข่งขันได้ต่อไป
ทำให้ถ่านหินเริ่มเข้ามามีบทบาทในการเป็นแหล่งเชื้อเพลิงใหม่ที่จะเข้ามาทดแทนน้ำมัน
ทางผู้ก่อตั้งจึงได้ทำการศึกษาและจัดทำการวิจัยธุรกิจด้านเชื้อเพลิงถ่านหินทั้งในประเทศไทยและต่างประเทศจนเกิดความมั่นใจว่า
แนวโน้มการดำเนินธุรกิจน่าจะเป็นไปได้ด้วยดี ในการเป็นผู้จัดหาแหล่งเชื้อเพลิงรูปแบบใหม่
ที่จะเข้ามาทดแทนน้ำมันที่กำลังอยู่ในช่วงภาวะวิกฤติด้านราคา ดังนั้น ในปี 2547 บริษัท เอเชีย
กรีน เอนเนอจี จำกัด จึงถูกก่อตั้งขึ้นมาอย่างเป็นทางการในปีดังกล่าว
โดยมีสำนักงานใหญ่ของบริษัทตั้งอยู่เลขที่ 122/1 หมู่ที่ 6 ถนนพระราม 2 แขวงแสมดำ
เขตบางขุนเทียน กรุงเทพมหานคร 10150
โดยผลิตภัณฑ์ที่บริษัทเป็นผู้จัดจำหน่ายสามารถแบ่งออกเป็น 2 กลุ่มใหญ่ ๆ ดังนี้

1.  ถ่านหิน ประเภทบิทูมินัส

2.  กะลาปาล์ม (ทั้งนี้ทางบริษัทได้หยุดการเป็นผู้จัดจำหน่ายกะลาปาล์มตั้งแต่เดือนพฤศจิกายน ปี
    2551 เป็นต้นไป)

นอกจากนี้ บริษัทได้ตั้งสำนักงานสาขาเพื่อใช้เป็นคลังเก็บสินค้าและโรงงานคัดแยกถ่านหิน จำนวน 3
แห่ง ได้แก่

1.  สำนักงานสาขาจังหวัดสมุทรสาคร ตั้งอยู่ที่ 99/99 หมู่ที่ 2 ตำบลนาดี อำเภอเมือง
    จังหวัดสมุทรสาคร บนพื้นที่ขนาด 35-1-82 ไร่ โดย ณ 30 กันยายน 2551
    มีกำลังการผลิตเต็มที่สามารถคัดแยกถ่านหินได้ประมาณ 6,000 ตันต่อวัน
    โดยปัจจุบันมีกำลังการผลิตจริงเท่ากับ 2,300 ตันต่อวัน
    และมีพื้นที่สามารถเก็บสต็อกถ่านหินได้ในปริมาณสูงสุด 250,000 ตัน

2.  สำนักงานสาขาจังหวัดเพชรบุรี ตั้งอยู่ที่ 88 หมู่ที่ 6 ตำบลหนองชุมพล อำเภอเขาย้อย
    จังหวัดเพชรบุรี บนพื้นที่ขนาด 177-3-75.9 ไร่ โดย ณ 30 กันยายน 2551
    มีกำลังการผลิตเต็มที่สามารถคัดแยกถ่านหินได้ประมาณ 2,000 ตันต่อวัน
    โดยปัจจุบันมีกำลังการผลิตจริงเท่ากับ 750 ตันต่อวัน
    และมีพื้นที่สามารถเก็บสต็อกถ่านหินได้ในปัจจุบันเท่ากับ 150,000 ตัน
    โดยสามารถขยายพื้นที่เก็บสต็อกได้ในปริมาณสูงสุดถึง 250,000 ตัน

3.  สำนักงานสาขาจังหวัดพระนครศรีอยุธยา ตั้งอยู่ที่ 11 หมู่ที่ 5 ตำบลปากจั่น อำเภอนครหลวง
    จังหวัดพระนครศรีอยุธยา โดยสำนักงานสาขาแห่งนี้มีลักษณะเป็นคลังสินค้า
    โดยจะไม่มีกระบวนการคัดแยกถ่านหินแต่อย่างใด

ทั้งนี้สำนักงานสาขาจังหวัดสมุทรสาครและจังหวัดเพชรบุรี
จะทำการคัดแยกถ่านหินโดยใช้เครื่องจักรที่มีประสิทธิภาพสูง
เพื่อให้ได้ถ่านหินที่มีคุณภาพตรงกับความต้องการของลูกค้า
และให้คำแนะนำในการใช้งานแก่กลุ่มลูกค้าเป็นสำคัญ
ซึ่งบริษัทมีทีมงานที่เชี่ยวชาญพร้อมให้คำปรึกษาแนะนำในการปรับเปลี่ยนบอยเลอร์
หรือปรับปรุงเพื่อให้สามารถใช้กับเชื้อเพลิงที่ไม่ใช่น้ำมันได้
โดยคำนึงถึงประสิทธิภาพและการประหยัดพลังงานสูงสุด
ให้กับอุตสาหกรรมตั้งแต่ขนาดเล็กถึงขนาดใหญ่ และการคำนึงถึงการให้บริการหลังการขาย (after
sales service)
ด้วยทีมงานที่สามารถติดตามดูแลอย่างใกล้ชิดพร้อมแก้ปัญหาให้กับลูกค้าทุกเมื่อที่ต้องการ
เหล่านี้จึงนับเป็นปัจจัยสำคัญที่ทำให้บริษัทสามารถสร้างรายได้จากการขายให้เติบโตขึ้นอย่างต่อเนื่องได้
โดยกลุ่มลูกค้าที่บริษัทให้บริการในปัจจุบัน จะอยู่ในกลุ่มอุตสาหกรรมกระดาษ อุตสาหกรรมสิ่งทอ
และอุตสาหกรรมอาหารเป็นสำคัญ
นอกจากนี้บริษัทยังได้เริ่มขยายฐานลูกค้าไปยังอุตสาหกรรมปูนซีเมนต์ อุตสาหกรรมพลังงาน เช่น
โรงงานผลิตเอทานอล โรงไฟฟ้า เป็นต้น ซึ่งจะเป็นกลุ่มลูกค้าที่มีศักยภาพของบริษัทต่อไปในอนาคต

ตลอดระยะเวลาการดำเนินงานที่ผ่านมา
บริษัทมีอัตราการเติบโตของรายได้จากการขายอย่างต่อเนื่อง นับตั้งแต่ปี 2547 ซึ่งเป็นปีก่อตั้งบริษัท
โดยบริษัทสามารถสร้างรายได้ในปี 2548 ปี 2549 และ ปี 2550 เท่ากับ 86.78 ล้านบาท
493.08 ล้านบาท และ 950.48 ล้านบาท ตามลำดับ ซึ่งจะเห็นถึงแนวโน้มการเจริญเติบโตในช่วง
3 ปีที่ผ่านมา มีอัตราการเติบโตเฉลี่ยปีละไม่ต่ำกว่าร้อยละ 230.95 สำหรับปี 2551 นั้น
บริษัทสามารถสร้างรายได้จากการขายได้เท่ากับ 2,345.05 ล้านบาท
ซึ่งคิดเป็นอัตราการเติบโตถึงร้อยละ 146.72 ของรายได้จากการขายในช่วงเดียวกันของปี 2550

บริษัทมีเป้าหมายในการรักษาระดับการเป็นหนึ่งในผู้นำธุรกิจด้านการนำเข้าและจัดจำหน่ายถ่านหิน
โดยในด้านการตลาด
บริษัทมีนโยบายการขยายตลาดไปยังกลุ่มลูกค้าที่อยู่ระหว่างการพิจารณาเพื่อปรับเปลี่ยนประเภทเชื้อเพลิงที่ใช้ในกระบวนการผลิต
โดยเฉพาะบอยเลอร์ จากการใช้น้ำมันเตาเป็นเชื้อเพลิง มาเป็นการใช้ถ่านหิน
โดยทางบริษัทมีทีมงานที่พร้อมให้คำแนะนำและสร้างความรู้ ความเข้าใจให้เกิดขึ้น
ทั้งนี้เพื่อช่วยแก้ปัญหาด้านต้นทุนการผลิตที่เพิ่มสูงขึ้นจากการใช้น้ำมันเตา
เพื่อสร้างความได้เปรียบทางการแข่งขันให้เกิดขึ้นในภาคอุตสาหกรรมต่าง ๆ
ที่บริษัทได้เข้าไปเป็นผู้ให้บริการจัดหาถ่านหิน
ซึ่งจะเป็นส่วนหนึ่งของการส่งเสริมให้เกิดการพัฒนาทางด้านอุตสาหกรรมของประเทศไทยให้สามารถเติบโตได้อย่างต่อเนื่อง
นอกจากการให้ความสำคัญด้านการจัดหาแหล่งวัตถุดิบคุณภาพสูง และทีมงานผู้ให้บริการแล้ว
บริษัทยังได้วางแผนเรื่องการจัดหาเครื่องจักรและอุปกรณ์ที่จะใช้ในกระบวนการคัดแยกถ่านหินให้เป็นไปอย่างมีประสิทธิภาพ
รวมถึงการพัฒนาบุคลากรให้เป็นผู้มีความรู้ และความชำนาญในด้านการให้บริการที่สูงขึ้นไป
เพื่อรองรับการขยายการให้บริการ และสำหรับด้านการบริหารจัดการนั้น
ทางบริษัทได้วางแผนเพื่อยกระดับระบบการบริหารจัดการให้ได้มาตรฐาน
ซึ่งจะส่งผลให้บริษัทสามารถลดต้นทุนและเสริมสร้างศักยภาพในการแข่งขัน
โดยบริษัทได้กำหนดเป้าหมายการเติบโตของรายได้โดยเฉลี่ยไม่น้อยกว่าร้อยละ 20 ต่อปี ภายใน 3
ปีต่อจากนี้ไป
ด้วยการขยายฐานลูกค้าไปยังกลุ่มโรงงานอุตสาหกรรมที่ยังคงใช้น้ำมันเตาเป็นเชื้อเพลิงในกระบวนการผลิตให้เปลี่ยนมาใช้ถ่านหินเป็นเชื้อเพลิงแทน
และนำจุดเด่นและข้อได้เปรียบที่สำคัญของถ่านหินมานำเสนอเพื่อสร้างความเข้าใจให้เกิดขึ้นในกลุ่มลูกค้า
ซึ่งจะเน้นถึงผลประโยชน์ในระยะยาวจากการประหยัดต้นทุนด้านพลังงานเป็นสำคัญ โดย ณ วันที่ 30
กันยายน 2551 บริษัทมีลูกค้าทั้งสิ้นเท่ากับ 490 ราย
ซึ่งส่วนใหญ่จะเป็นกลุ่มลูกค้าที่อยู่ในภาคอุตสาหกรรมสิ่งทอ อุตสาหกรรมอาหารและอาหารสัตว์
อุตสาหกรรมกระดาษ ทั้งนี้คาดว่าภายหลังจากการดำเนินการด้านการตลาดเชิงรุก
จะช่วยให้บริษัทสามารถขยายจำนวนฐานลูกค้าได้เพิ่มขึ้นจากเดิม
โดยเฉพาะการขยายฐานไปยังกลุ่มลูกค้าในอุตสาหกรรมปูนซีเมนต์ อุตสาหกรรมพลังงาน
นอกจากนี้บริษัทยังได้กำหนดเป้าหมายที่ชัดเจนในการสร้างผลตอบแทนให้กับผู้ถือหุ้นอย่างเหมาะสม
โดยกำหนดนโยบายการจ่ายเงินปันผลให้แก่ผู้ถือหุ้นไม่ต่ำกว่าร้อยละ 40 ของกำไรสุทธิ

ภาวะอุตสาหกรรมและการแข่งขัน

ภาวะอุตสาหกรรมถ่านหิน

ปัจจุบันภาวะอุตสาหกรรมถ่านหินได้ขยายตัวอย่างต่อเนื่อง ซึ่งเป็นผลจากราคาน้ำมันที่ปรับตัวสูงขึ้น
ทำให้อุตสาหกรรมต่าง ๆ ที่ใช้น้ำมันเตาเป็นเชื้อเพลิง
มีการปรับตัวมาใช้พลังงานทดแทนประเภทอื่นเป็นจำนวนมาก โดยเฉพาะพลังงานถ่านหิน
ซึ่งมีคุณสมบัติใกล้เคียงน้ำมันเตาแต่ราคายังต่ำกว่ามาก เมื่อเทียบกับเชื้อเพลิงประเภทอื่น ๆ
ในขณะที่ในประเทศไทยยังมีข้อจำกัดเรื่องแหล่งผลิต ซึ่งถ่านหินที่มีอยู่ในประเทศไทยคือ
ถ่านหินประเภทลิกไนต์และซับบิทูมินัส ซึ่งมีปริมาณจำกัดและเป็นถ่านหินลิกไนต์ที่มีอยู่
เป็นถ่านหินคุณภาพต่ำ
ซึ่งเท่ากับเป็นการเปิดโอกาสให้ผู้นำเข้าและจัดจำหน่ายถ่านหินคุณภาพดีจากต่างประเทศมีผลการดำเนินงานที่เติบโตอย่างต่อเนื่อง
จากปริมาณความต้องการถ่านหินคุณภาพดีเพื่อใช้ในอุตสาหกรรมการผลิตที่มีปริมาณเพิ่มสูงขึ้นเรื่อย ๆ
ตามภาวการณ์เปลี่ยนแปลงจากปัจจัยทางด้านราคาน้ำมัน และการเจริญเติบโตของภาคอุตสาหกรรม
อย่างไรก็ตามธุรกิจการจำหน่ายถ่านหินให้กับโรงงานอุตสาหกรรมในประเทศไทย
ยังเป็นธุรกิจที่มีผู้ประกอบการน้อยราย ซึ่งในประเทศไทย มีบริษัท บ้านปู จำกัด (มหาชน) บริษัท
ลานนารีซอร์สเซส จำกัด (มหาชน) และ บริษัท ยูนิค ไมนิ่ง เซอร์วิสเซส จำกัด (มหาชน)
ดำเนินบทบาทเป็นผู้จัดจำหน่ายที่สำคัญของไทยในขณะนี้ ซึ่งแต่ละบริษัทดังกล่าวข้างต้น
จะมีการกำหนดประเภทกลุ่มลูกค้าหลักที่แตกต่างกัน โดยบริษัท บ้านปู จำกัด (มหาชน) บริษัท
ลานนารีซอร์สเซส จำกัด (มหาชน) จะเน้นกลุ่มลูกค้าที่เป็นโรงงานอุตสาหกรรมขนาดใหญ่
สำหรับโรงงานอุตสาหกรรมขนาดกลางและขนาดเล็ก ปัจจุบันผู้จัดจำหน่ายที่เป็นที่รู้จักดีในตลาดนี้คือ
บริษัท ยูนิค ไมนิ่ง เซอร์วิสเซส จำกัด (มหาชน) และยังมีผู้ประกอบการรายย่อยอีกประมาณ 4 -
5 ราย
ทั้งนี้ภาวะการแข่งขันของกลุ่มผู้จัดจำหน่ายถ่านหินในประเทศไทยขณะนี้ยังมีการแข่งขันที่ไม่สูงมากนัก
อีกทั้งผู้ประกอบการแต่ละรายยังสามารถขยายตลาดและเพิ่มฐานลูกค้าได้อีกมาก

แนวโน้มอุตสาหกรรมถ่านหิน

จากข้อมูลของสำนักงานนโยบายและแผนพลังงาน กระทรวงพลังงาน ให้ข้อมูลเกี่ยวกับการใช้ลิกไนต์
และถ่านหิน ในช่วงปี 2551 ที่ผ่านมาว่า มีการใช้ถ่านหินเพิ่มขึ้นจากปีก่อน ร้อยละ 9.7
โดยประกอบด้วยการใช้ลิกไนต์ 18 ล้านตัน และถ่านหินนำเข้า 17 ล้านตัน
โดยการใช้ลิกไนต์ส่วนใหญ่จะเป็นการใช้ในภาคการผลิตไฟฟ้าของการไฟฟ้าฝ่ายผลิตแห่งประเทศไทย
ส่วนที่เหลือจำนวนเล็กน้อยจะถูกนำไปใช้ในภาคอุตสาหกรรมต่าง ๆ ได้แก่ การผลิตปูนซีเมนต์
กระดาษ อุตสาหกรรมอาหาร และอื่น ๆ
โดยการใช้ลิกไนต์ในภาคอุตสากรรมได้ลดลงมากเนื่องจากอุปทานในประเทศลดจากการที่บริษัท
ลานนารีซอร์สเซส จำกัด (มหาชน) หยุดผลิต เนื่องจากปริมาณสำรองหมด ไม่มีแหล่งสัมปทานใหม่
ทำให้ต้องใช้ถ่านหินนำเข้าทดแทน ขณะที่การใช้ถ่านหิน แบ่งเป็นการใช้ในอุตสาหกรรม
และใช้เป็นเชื้อเพลิงในการผลิตไฟฟ้าของ ผู้ผลิตไฟรายเล็ก (SPP) และ ผู้ผลิตไฟฟ้าขนาดใหญ่
(IPP) ซึ่งจากข้อมูลที่กล่าวมา พบว่า ในช่วงปี 2551
ถ่านหินนำเข้าได้เข้ามามีบทบาทเพื่อทดแทนการใช้ลิกไนต์ ในภาคอุตสาหกรรมมากขึ้น
โดยจากข้อมูลของ ศูนย์เทคโนโลยีสารสนเทศและการสื่อสาร สำนักงานปลัดกระทรวงพาณิชย์
โดยความร่วมมือจากกรมศุลกากร พบว่า มูลค่าการนำเข้าถ่านหินทุกประเภทของไทยในขณะนี้
เพิ่มขึ้นอย่างต่อเนื่องตั้งแต่ช่วงปี 2548 ถึงช่วง 10 เดือนแรกของ ปี 2551 ซึ่งการเพิ่มขึ้นดังกล่าว
มาจากการเพิ่มขึ้นของทั้งปริมาณและมูลค่าการนำเข้า ตามอุปสงค์ในประเทศที่เพิ่มขึ้น
ในแง่ของการเป็นพลังงานทางเลือกเพื่อทดแทนน้ำมันเตา รวมถึงลิกไนต์ในภาคอุตสาหกรรมการผลิต
โดยมีอัตราการขยายตัวของมูลค่าการนำเข้า เมื่อเปรียบเทียบระหว่างปี 2549 และ 2550
เพิ่มขึ้นร้อยละ 57.91 และสำหรับช่วง 10 เดือนแรกของปี 2550 เทียบกับปี 2551 พบว่า
เพิ่มขึ้นร้อยละ 25.59 หากนำข้อมูลดังกล่าวมาเปรียบเทียบกับข้อมูลของกรมศุลกากร พบว่า
มูลค่าการนำเข้าถ่านหินในช่วง 10 เดือนแรกของปี 2551 มีมูลค่าเท่ากับ 30,677.22 ล้านบาท
โดยสามารถแบ่งเป็นถ่านหินประเภทบิทูมินัส ซึ่งเป็นถ่านหินที่บริษัทเป็นผู้นำเข้าและจัดจำหน่ายเท่ากับ
15,058.67 ล้านบาท หรือคิดเป็นสัดส่วนร้อยละ 49.09 จากมูลค่าการนำเข้าถ่านหินทั้งหมด
โดยในช่วง 10 เดือนแรกของปี 2551 การนำเข้าถ่านหินประเภทบิทูมินัสจากอินโดนีเซีย
คิดเป็นมูลค่าเท่ากับ 10,880.41 ล้านบาท หรือคิดเป็นสัดส่วนร้อยละ 72.25
ของมูลค่าการนำเข้าถ่านหินประเภทบิทูมินัสทั้งหมด

  ฐานะการเงินและผลการดำเนินงาน

เมื่อพิจารณาภาพรวมของบริษัทในเบื้องต้นพบว่า รายได้หลักของบริษัทมาจากการจำหน่ายเชื้อเพลิง
2 ประเภท คือ ถ่านหิน และกะลาปาล์ม
(ทั้งนี้ทางบริษัทได้หยุดการเป็นผู้จัดจำหน่ายกะลาปาล์มตั้งแต่เดือนพฤศจิกายน ปี 2551 เป็นต้นไป)
ดังนั้น แนวโน้มการเจริญเติบโตทางธุรกิจของบริษัทจึงคาดว่า
จะเป็นไปในทิศทางที่มีการเจริญเติบโตอย่างต่อเนื่อง
โดยมีปัจจัยเสริมหลักจากการที่ภาวะราคาน้ำมันมีแนวโน้มปรับตัวสูงขึ้นอย่างต่อเนื่องในช่วงหลายปีที่ผ่านมา
ทำให้โรงงานอุตสาหกรรมหลายแห่งต้องปรับตัวโดยหันมาพิจารณาสรรหาพลังงานเชื้อเพลิงที่เป็นทางเลือกใหม่
แทนการใช้น้ำมันเตาเป็นเชื้อเพลิงหลักในกระบวนการผลิตที่สำคัญ
ซึ่งถ่านหินถือเป็นพลังงานทางเลือกที่สำคัญอย่างหนึ่งที่ถูกนำมาพิจารณาใช้ทดแทนน้ำมันเตาในช่วงเวลานี้
และคาดว่าจะมีแนวโน้มความต้องการเพิ่มขึ้นอย่างต่อเนื่อง ทั้งนี้สาเหตุที่สำคัญมาจาก
การที่ถ่านหินมีราคาต้นทุนถูกกว่าซึ่งจะทำให้ในกระบวนการผลิตมีต้นทุนการผลิตที่ลดลง
และเมื่อเปรียบเทียบราคาและค่าความร้อนของถ่านหินกับเชื้อเพลิงประเภทอื่น ๆ แล้ว
ถ่านหินจึงเป็นเชื้อเพลิงที่มีราคาถูกสามารถสร้างความได้เปรียบในเรื่องต้นทุนการผลิตได้เป็นอย่างดี
ดังนั้นปัจจุบันนี้โรงงานอุตสาหกรรมต่าง ๆ ในประเทศไทย
จึงเปลี่ยนมาใช้ถ่านหินเป็นเชื้อเพลิงโดยมีจำนวนเพิ่มมากขึ้นเรื่อย ๆ
ประกอบกับขณะนี้ยังมีผู้ประกอบการในประเทศเป็นจำนวนไม่มากที่ดำเนินธุรกิจจำหน่ายถ่านหิน
จึงนับเป็นโอกาสทางธุรกิจที่สำคัญอย่างหนึ่งของการเป็นผู้นำเข้าและจัดจำหน่ายถ่านหินคุณภาพดีให้กับบริษัท
ดังจะเห็นได้จากความสามารถของบริษัทในการขยายฐานลูกค้าได้เพิ่มขึ้นจากเดิมประมาณ 196 ราย
ในปี 2549 เพิ่มขึ้นเป็นประมาณ 490 ราย ในปี 2551
นอกจากโอกาสในการเติบโตทางธุรกิจจากภาวะราคาน้ำมันที่ปรับตัวสูงขึ้นแล้ว
ปัจจัยที่สำคัญอย่างหนึ่งคือ
ความพิถีพิถันในการคัดเลือกและจัดหาถ่านหินคุณภาพสูงที่จะนำมาจำหน่ายให้กับลูกค้า
รวมถึงการให้ความสำคัญเป็นอย่างมากกับการให้บริการแก่ลูกค้า เพื่อเป็นการอำนวยความสะดวก
อาทิเช่น การบริการขนส่งสินค้าเพื่อให้ทันกับความต้องการของลูกค้า
และเพื่อเป็นการรองรับการให้บริการดังกล่าว บริษัทจึงได้มีการจัดตั้งบริษัทย่อย คือ บริษัท
เอ.จี.อี. ทรานสปอร์ต จำกัด ขึ้นเมื่อวันที่ 17 มีนาคม 2551 โดยบริษัท เอเชีย กรีน เอนเนอจี
จำกัด (มหาชน) เข้าเป็นผู้ถือหุ้นในสัดส่วนร้อยละ 99.00 ของทุนจดทะเบียนที่ชำระแล้วของบริษัท
(บริษัทย่อยมีทุนจดทะเบียนเท่ากับ 1.00 ล้านบาท)
ทั้งนี้เพื่อช่วยเสริมความแข็งแกร่งในการดำเนินธุรกิจ
และเพื่อสร้างความพึงพอใจสูงสุดในด้านการให้บริการให้กับลูกค้า โดยบริษัท เอ.จี.อี.
ทรานสปอร์ต จำกัด ได้เริ่มให้บริการด้านการขนส่งแก่บริษัทได้ตั้งแต่เดือนกรกฎาคม 2551

รายได้

บริษัทมีรายได้หลักจากการจำหน่ายถ่านหินและกะลาปาล์มเป็นสำคัญ
ทั้งนี้จะมีรายได้อีกเล็กน้อยจากการให้บริการน้ำมันเชื้อเพลิงแก่บริษัทในเครือ
คิดเป็นรายได้จากการขายโดยรวมของบริษัท โดยรายได้จากการขายของบริษัทในของ ปี 2551
เท่ากับ 2,345.05 ล้านบาท เพิ่มขึ้นจากช่วงเดียวกันของปี 2550 ที่มีรายได้จากการขายเท่ากับ
950.48 ล้านบาท หรือคิดเป็นการเพิ่มขึ้นร้อยละ 146.72
โดยสาเหตุสำคัญของรายได้จากการขายที่เพิ่มขึ้นดังกล่าว
เป็นผลมาจากการเพิ่มขึ้นของปริมาณถ่านหินที่จำหน่าย รวมทั้งราคาจำหน่ายเฉลี่ยต่อตันที่เพิ่มสูงขึ้น
ในขณะที่ปริมาณจำหน่ายกะลาปาล์มมีจำนวนที่ลดลง อย่างไรก็ตาม ตั้งแต่เดือนพฤศจิกายน ปี 2551
จะไม่ปรากฏรายได้จากการจำหน่ายกะลาปาล์มอีกต่อไป

สำหรับรายได้จากการขายของบริษัทในปี 2550 เท่ากับ 950.48 ล้านบาท เพิ่มขึ้นจากปี 2549
ที่มีรายได้จากการขายเท่ากับ 493.08 ล้านบาท หรือคิดเป็นการเพิ่มขึ้นร้อยละ 92.77
และจากผลการดำเนินงานในปี 2548 บริษัทมีรายได้จากการขายเท่ากับ 86.78 ล้านบาท
ซึ่งเพิ่มสูงขึ้นจากปี 2549 เท่ากับ 406.30 ล้านบาท หรือคิดเป็นการเพิ่มขึ้นร้อยละ 468.17
โดยการเพิ่มขึ้นของรายได้ในอัตราที่สูงอย่างต่อเนื่องดังกล่าว
สาเหตุหลักเป็นผลจากการที่บริษัทสามารถขยายฐานลูกค้าได้เพิ่มขึ้นจากเดิม โดยในปี 2548
บริษัทมีจำนวนลูกค้า 55 ราย เพิ่มขึ้นอย่างต่อเนื่องเป็นประมาณ 300 ราย ในปี 2550

ทั้งนี้ บริษัทมีรายได้รวม ของปี 2551 เท่ากับ 2,358.59 ล้านบาท ซึ่งเพิ่มขึ้นเมื่อเปรียบเทียบกับปี
2550 ที่มีรายได้รวมเท่ากับ 955.62 ล้านบาท หรือคิดเป็นอัตราการเพิ่มขึ้นร้อยละ 146.81

สำหรับในปี 2550 บริษัทมีรายได้รวมเท่ากับ 955.61 ล้านบาทนั้น เพิ่มขึ้นจากปี 2549 และ 2548
ที่มีรายได้รวมเท่ากับ 496.50 ล้านบาท และ 88.24 ล้านบาท ตามลำดับ

อัตรากำไรขั้นต้น และอัตรากำไรสุทธิ

สำหรับปี 2551 บริษัทมีสัดส่วนกำไรขั้นต้น คิดเป็นร้อยละ 15.38 ของรายได้จากการขาย
คิดเป็นสัดส่วนกำไรขั้นต้นที่ลดลงจากปี 2550 ที่มีสัดส่วนกำไรขั้นต้น คิดเป็นร้อยละ 20.61
ของรายได้จากการขาย หรือคิดเป็นมูลค่ากำไรขั้นต้น ของปี 2551 และ 2550 เท่ากับ 360.70
ล้านบาท และ 195.88 ล้านบาท ตามลำดับ สำหรับสาเหตุของกำไรขั้นต้นที่ลดลง
เป็นผลมาจากการที่บริษัทมีสัดส่วนต้นทุนขายที่เพิ่มขึ้น
เนื่องจากราคาขายถ่านหินลดลงอย่างลวดเร็วจากวิกฤตเศรษฐกิจโลก
ขณะที่ราคาซื้อถ่านหินตามสัญญาระยะยาวจะปรับตัวตามดัชนีราคาถ่านหินทุก 3 เดือน
เหล่านี้เป็นปัจจัยที่ส่งผลให้บริษัทมีต้นทุนขายเพิ่มขึ้นในบางไตรมาสทำให้ต้นทุนรวมทั้งปีเพิ่มขึ้น

ในปี 2550 บริษัทมีสัดส่วนกำไรขั้นต้น คิดเป็นร้อยละ 20.61 ของรายได้จากการขาย
คิดเป็นสัดส่วนกำไรขั้นต้นที่เพิ่มขึ้นอย่างต่อเนื่องนับตั้งแต่ปี 2548 ที่มีสัดส่วนกำไรขั้นต้นในปี 2549
คิดเป็นร้อยละ 13.24 ของรายได้จากการขาย และมีสัดส่วนขาดทุนในปี 2548 คิดเป็นร้อยละ
3.33 ของรายได้จากการขาย ตามลำดับ หรือคิดเป็นมูลค่ากำไรขั้นต้น ในปี 2550 และ 2549
เท่ากับ 195.88 ล้านบาท และ 65.29 ล้านบาท ตามลำดับ และคิดเป็นผลขาดทุน ในปี 2548
เท่ากับ 2.89 ล้านบาท ตามลำดับ

เมื่อพิจารณาอัตรากำไรสุทธิของบริษัท พบว่า ในปี 2551 บริษัทมีสัดส่วนกำไรสุทธิ คิดเป็นร้อยละ
5.24 คิดเป็นสัดส่วนกำไรสุทธิที่ลดลงจากปี 2550 ที่มีสัดส่วนกำไรสุทธิ คิดเป็นร้อยละ 6.62
หรือคิดเป็นมูลค่ากำไรสุทธิ ในปี 2551 และ 2550 เท่ากับ 123.67 ล้านบาท และ 63.24
ล้านบาท ตามลำดับ ซึ่งสาเหตุสำคัญที่ทำให้บริษัทมีอัตรากำไรสุทธิลดลงจากเดิมนั้น
เกิดจากอัตรากำไรขั้นต้นที่ลดลง บริษัทมีอัตรากำไรสุทธิใน ปี 2550 คิดเป็นร้อยละ 6.62
คิดเป็นสัดส่วนกำไรสุทธิที่เพิ่มขึ้นอย่างต่อเนื่องนับตั้งแต่ปี 2548 ที่มีสัดส่วนกำไรสุทธิในปี 2549
คิดเป็นร้อยละ 3.29 และมีสัดส่วนขาดทุนในปี 2548 คิดเป็นร้อยละ 8.21
หรือคิดเป็นมูลค่ากำไรสุทธิ ในปี 2550 และ 2549 เท่ากับ 63.24 ล้านบาท และ 16.32
ล้านบาท ตามลำดับ และคิดเป็นผลขาดทุนในปี 2548 เท่ากับ 7.25 ล้านบาท ตามลำดับ

สินทรัพย์

บริษัทมีมูลค่าสินทรัพย์รวม ณ 31 ธันวาคม 2551 เท่ากับ 1,342.70 ล้านบาท ณ 31 ธันวาคม
2550 เท่ากับ 703.07 ล้านบาท ณ 31 ธันวาคม 2549 เท่ากับ 271.44 ล้านบาท และ ณ 31
ธันวาคม 2548 เท่ากับ 249.69 ล้านบาท ตามลำดับ
โดยสินทรัพย์รวมของบริษัทจะคิดเป็นสัดส่วนของสินทรัพย์หมุนเวียนมากกว่าร้อยละ 83
ซึ่งมูลค่าสินทรัพย์รวมของบริษัทมีมูลค่าเพิ่มสูงขึ้นอย่างต่อเนื่อง
โดยการเปลี่ยนแปลงดังกล่าวเป็นผลมาจากสาเหตุต่าง ๆ ดังนี้

-   เงินสดและเงินฝากสถาบันการเงิน ณ 31 ธันวาคม ปี 2548 ปี 2549 ปี 2550 และ ปี
    2551 เท่ากับ 0.11 ล้านบาท 14.00 ล้านบาท 8.66 ล้านบาท และ 9.27 ล้านบาท
    ตามลำดับ โดยเงินสดและเงินฝากสถาบันการเงินใน ปี 2549 เพิ่มขึ้นจากปี 2548
    เป็นจำนวนมาก เนื่องจากการมีผลกำไรจากการดำเนินงานที่ดีขึ้นจากเดิม
    และการมีเงินสดได้มาจากกิจกรรมดำเนินงานที่เพิ่มสูงขึ้น สำหรับปี 2550 ถึง ปี 2551
    บริษัทมีเงินสดและเงินฝากจากสถาบันการเงินเพิ่มขึ้น สาเหตุหลักสำคัญคือ
    บริษัทมีผลการดำเนินงานที่ดีขึ้นจากเดิม

-   ลูกหนี้การค้า ณ 31 ธันวาคม ปี 2548 ปี 2549 ปี 2550 และ ปี 2551 เท่ากับ 62.14
    ล้านบาท 88.29 ล้านบาท 194.10 ล้านบาท และ 385.84 ล้านบาท ตามลำดับ
    ซึ่งมีมูลค่าเพิ่มขึ้นอย่างต่อเนื่องตลอดระยะเวลาที่ผ่านมา
    โดยเป็นไปอย่างสอดคล้องตามการเพิ่มขึ้นของรายได้จากการขายที่เพิ่มขึ้นอย่างต่อเนื่องเช่นกัน
    นอกจากนี้บริษัทยังสามารถบริหารระยะเวลาเก็บหนี้ได้ดีขึ้น โดยในช่วงปี 2548 ปี 2549 ปี
    2550 และ ปี 2551 มีระยะเวลาเก็บหนี้เฉลี่ย เท่ากับ 128.88 วัน 54.91 วัน 53.48 วัน
    และ 44.52 วัน ตามลำดับ สำหรับนโยบายการตั้งค่าเผื่อหนี้สงสัยจะสูญนั้น
    บริษัทได้กำหนดนโยบายโดยเริ่มตั้งสำรองในอัตราร้อยละ 50 ของมูลค่าหนี้ที่ค้างชำระ
    สำหรับลูกค้าที่ค้างชำระ 7 – 12 เดือน และจะตั้งสำรองในอัตราร้อยละ 100
    ของมูลค่าหนี้ที่ค้างชำระ สำหรับลูกค้าที่ค้างชำระเกิน 12 เดือน
    และลูกค้าที่ทางบริษัทได้ดำเนินการฟ้องร้องและทางศาลได้ประทับรับฟ้องเรียบร้อยแล้ว

-   สินค้าคงเหลือ ณ 31 ธันวาคม ปี 2548 ปี 2549 ปี 2550 และ ปี 2551 เท่ากับ 145.71
    ล้านบาท 134.01 ล้านบาท 377.30 ล้านบาท และ 712.53 ล้านบาท ตามลำดับ
    ซึ่งสินค้าคงเหลือของบริษัทคือ
    ปริมาณถ่านหินและกะลาปาล์มที่เก็บสต๊อกไว้เพื่อใช้ในการจำหน่าย
    ตามปริมาณการขายที่เพิ่มขึ้นอย่างต่อเนื่องนับตั้งแต่ปี 2548 จนถึงปัจจุบัน
    สำหรับปริมาณสินค้าคงเหลือที่ลดลงเมื่อเปรียบเทียบระหว่างปี 2548 และ 2549 เนื่องจาก
    ในช่วงปี 2548 เป็นช่วงแรกของการดำเนินธุรกิจ
    ทำให้ยังไม่สามารถคาดคะเนการจัดเก็บสต๊อกสินค้าคงเหลือที่สอดคล้องกับปริมาณความต้องการของลูกค้าได้อย่างถูกต้องมากนัก
    ประกอบกับปริมาณการขายยังมีมูลค่าไม่สูงมากนัก
    อย่างไรก็ตามปริมาณความต้องการของลูกค้าค่อย ๆ เพิ่มสูงขึ้นอย่างต่อเนื่องนับตั้งแต่ปี 2549
    เป็นต้นมา
    ทำให้บริษัทจำเป็นต้องวางแผนการจัดเก็บสต๊อกสินค้าคงเหลือให้เพียงพอต่อปริมาณความต้องการ
    และจะต้องป้องกันปัญหาการขาดแคลนสินค้าที่จะส่งมอบให้กับลูกค้า
    ประกอบกับราคาถ่านหินในตลาดโลกปรับตัวเพิ่มสูงขึ้นตามปริมาณความต้องการบริโภคที่สูงขึ้น
    ส่งผลให้บริษัทจำเป็นต้องวางแผนการบริหารต้นทุนการสั่งซื้อถ่านหินเพื่อแก้ไขราคาต้นทุนถ่านหินที่อาจปรับตัวเพิ่มสูงขึ้นได้ในอนาคต
    เหล่านี้จึงเป็นเหตุผลที่ทำให้บริษัทจำเป็นต้องมีปริมาณสินค้าคงเหลืออยู่ในระดับที่สูงเพียงพอที่จะป้องกันปัญหาดังกล่าวไม่ให้เกิดขึ้นได้
    โดยในช่วงปี 2548 ปี 2549 ปี 2550 และ ปี 2551 บริษัทมีระยะเวลาขายสินค้าเฉลี่ย
    เท่ากับ 318.49 วัน 117.70 วัน 121.97 วัน และ 98.86 วัน ตามลำดับ
    หรือคิดเป็นระยะเวลาการจัดเก็บสินค้าเพื่อพร้อมจำหน่ายได้สำหรับระยะเวลาประมาณ 3
    เดือนกว่า ทั้งนี้ ในปี 2551 บริษัทมีระยะเวลาการจัดเก็บสินค้าลดลง เนื่องจาก

บริษัทได้เพิ่มประสิทธิภาพในการบริหารสินค้าคงเหลือให้ดียิ่งขึ้นกว่าที่ผ่านมาและคาดว่าจะดีขึ้นตามลำดับ

-   สำหรับกะลาปาล์มนั้น นับตั้งแต่เดือนพฤศจิกายน ปี 2551 ที่ผ่านมา
    บริษัทไม่มีการจัดเก็บสต็อกอีกต่อไป
    เนื่องจากได้ยกเลิกการขายสินค้าดังกล่าวเป็นที่เรียบร้อยแล้ว

-   ที่ดิน อาคาร และอุปกรณ์ – สุทธิ ณ 31 ธันวาคม ปี 2548 ปี 2549 ปี 2550 และ ปี 2551
    เท่ากับ 21.87 ล้านบาท 29.74 ล้านบาท 94.09 ล้านบาท และ 215.55 ล้านบาท
    ตามลำดับ โดยที่ดิน อาคาร และอุปกรณ์ สุทธิ
    มีการเพิ่มขึ้นอย่างต่อเนื่องตามการเจริญเติบโตของธุรกิจ โดยในปี 2549
    บริษัทได้ลงทุนในส่วนของการปรับปรุงพื้นที่ การก่อสร้างลานสำหรับเทกองถ่านหิน
    และเริ่มติดตั้งเครื่องจักรเพื่อใช้ในการคัดแยกถ่านหิน สำหรับปี 2550 นั้น
    บริษัทได้เน้นการลงทุนในส่วนของการก่อสร้างโกดังเก็บสินค้าและโรงคัดแยกถ่านหิน
    การก่อสร้างสายพานเพื่อลำเลียงถ่านหินสำหรับเข้าเครื่องคัดแยก
    รวมถึงการลงทุนในส่วนของเครื่องจักร และอุปกรณ์ สำหรับสำนักงานสาขาจังหวัดสมุทรสาคร
    และจังหวัดเพชรบุรี เพิ่มขึ้นจากเดิม สำหรับปี 2551 นั้น บริษัทได้มีการลงทุนที่สำคัญคือ
    การซื้อที่ดินและส่วนปรับปรุงที่ดินสำหรับสำนักงานสาขาจังหวัดเพชรบุรี รองลงมาคือ
    การลงทุนซื้อเครื่องจักร เครื่องมือและอุปกรณ์ที่ใช้ในกระบวนการคัดแยกถ่านหิน
    และการลงทุนเพิ่มเติมในส่วนของการปรับปรุงอาคารโรงงาน
    การซื้อรถสำหรับใช้ในการดำเนินธุรกิจของบริษัทและรถสำหรับใช้งานภายในสำนักงานสาขาจังหวัดสมุทรสาคร

-   เงินลงทุนในบริษัทย่อย ณ 31 ธันวาคม 2551 บริษัทมีเงินลงทุนในบริษัทย่อย คือ บริษัท
    เอ.จี.อี. ทรานสปอร์ต จำกัด เป็นเงินจำนวน 0.99 ล้านบาท
    โดยทางคณะกรรมการบริษัทเมื่อวันที่ 11 กุมภาพันธ์ 2551
    มีมติให้ลงทุนในบริษัทดังกล่าวในสัดส่วนร้อยละ 99.00 จากทุนจดทะเบียน 1.00 ล้านบาท

หนี้สิน

ณ วันที่ 31 ธันวาคม 2551 บริษัทมีหนี้สินรวม เท่ากับ 1,110.49 ล้านบาท
เพิ่มขึ้นอย่างต่อเนื่องจาก ณ วันที่ 31 ธันวาคม 2550 ที่มีหนี้สินรวม เท่ากับ 571.64 ล้านบาท
และเพิ่มขึ้นจาก 244.19 ล้านบาท ณ วันที่ 31 ธันวาคม 2549 และ 238.13 ล้านบาท ณ วันที่
31 ธันวาคม 2548 ตามลำดับ โดยการที่บริษัทมีหนี้สินรวมเพิ่มขึ้นอย่างต่อเนื่องนั้น
เนื่องจากบริษัทมีภาระหนี้เงินเบิกเกินบัญชีและเงินกู้ยืมระยะสั้นจากสถาบันการเงิน
เงินกู้ยืมระยะสั้นจากบุคคลที่เกี่ยวข้องกัน หนี้สินตามสัญญาเช่าซื้อส่วนที่ครบกำหนดชำระภายในหนึ่งปี
ภาษีเงินได้ค้างจ่าย หนี้สินหมุนเวียนอื่น และหนี้สินตามสัญญาเช่าซื้อ-สุทธิ
ที่เพิ่มสูงขึ้นอย่างต่อเนื่องทุกปี ยกเว้นในส่วนของรายการเจ้าหนี้การค้า และเงินกู้ยืมระยะยาว –
สุทธิ ที่ ณ วันที่ 31 ธันวาคม 2551 มีมูลค่าลดลงเมื่อเปรียบเทียบกับ ณ วันที่ 31 ธันวาคม 2550
โดยสาเหตุที่รายการเจ้าหนี้การค้าลดลงเนื่องจาก บริษัทมีการจ่ายชำระหนี้เร็วขึ้นกว่าเดิม
ส่วนรายการเงินกู้ยืมระยะยาวนั้น เริ่มเกิดขึ้นในปี 2550 โดยมีวัตถุประสงค์
เพื่อนำไปใช้ลงทุนในคลังสินค้าและโรงคัดแยกถ่านหินที่จังหวัดสมุทรสาคร และจังหวัดเพชรบุรี
และในปี 2551 ที่ผ่านมา บริษัทไม่ได้มีการขอรับการสนับสนุนเงินกู้ดังกล่าวเพิ่มจากสถาบันการเงิน
โดยสาเหตุสำคัญที่ทำให้รายการหนี้สิน ณ วันที่ 31 ธันวาคม 2551
เพิ่มขึ้นจากเดิมอย่างมีนัยสำคัญนั้น
เกิดจากส่วนของหนี้สินหมุนเวียนรวมที่เพิ่มสูงขึ้นจากรายการเงินเบิกเกินบัญชีและเงินกู้ยืมระยะสั้นจากสถาบันการเงิน
ที่เพิ่มขึ้นเป็น 971.26 ล้านบาท จากเดิม 422.23 ล้านบาท ในปี 2550
และเป็นไปอย่างสอดคล้องกับการเติบโตของรายได้จากการขาย
และการจัดเก็บสต็อกสินค้าที่จำเป็นจะต้องมีการลงทุนเพิ่มสูงขึ้นเพื่อรองรับกับการเติบโตของยอดขาย
สำหรับในส่วนของหนี้สินไม่หมุนเวียนนั้น ณ วันที่ 31 ธันวาคม 2551 มีมูลค่าเพิ่มขึ้นจากเดิมเช่นกัน
โดยมีมูลค่าของหนี้สินไม่หมุนเวียนเท่ากับ 35.29 ล้านบาท จากเดิม 18.38 ล้านบาท ในปี 2550
สำหรับสาเหตุของการเพิ่มขึ้นดังกล่าวเกิดจากการที่บริษัทมีหนี้สินตามสัญญาเช่าซื้อ - สุทธิ
คิดเป็นมูลค่าเท่ากับ 24.16 ล้านบาท จากเดิม 3.15 ล้านบาท ณ วันที่ 31 ธันวาคม 2550
โดยหนี้สินตามสัญญาเช่าซื้อที่เพิ่มขึ้นดังกล่าว เกิดจากการรวมส่วนของบริษัท เอ.จี.อี. ทรานสปอร์ต
จำกัด ในฐานะบริษัทย่อยที่ทำสัญญาเพื่อเช่าซื้อรถสำหรับใช้ในการดำเนินธุรกิจของบริษัท

ส่วนของผู้ถือหุ้น

ณ วันที่ 31 ธันวาคม 2551 บริษัทมีส่วนของผู้ถือหุ้น เท่ากับ 232.21 ล้านบาท
เพิ่มขึ้นอย่างต่อเนื่องจาก ณ วันที่ 31 ธันวาคม 2550 ที่มีส่วนของผู้ถือหุ้นรวม เท่ากับ 131.43
ล้านบาท และเพิ่มขึ้นจาก 27.25 ล้านบาท ณ วันที่ 31 ธันวาคม 2549 และ 11.56 ล้านบาท ณ
วันที่ 31 ธันวาคม 2548 ตามลำดับ โดยบริษัทมีส่วนของผู้ถือหุ้นเพิ่มขึ้นตลอดระยะเวลา ที่ผ่านมา
ซึ่งส่วนหนึ่งมีสาเหตุมาจากการเพิ่มขึ้นของกำไรสะสมยังไม่ได้จัดสรรของบริษัทที่เพิ่มขึ้นตามผลการดำเนินงานที่ดีขึ้นตลอดระยะเวลาที่ผ่านมา
จากตัวเลขผลขาดทุนสะสมของปี 2548 เท่ากับ 8.44 ล้านบาท เพิ่มขึ้นเป็นกำไรสะสมของปี 2549
ปี 2550 และ ปี 2551 เท่ากับ 7.25 ล้านบาท 70.49 ล้านบาท และ 127.17 ล้านบาท
ตามลำดับ อย่างไรก็ตามในปี 2551 ที่ผ่านมา บริษัทมีการจ่ายเงินปันผลจำนวน 66.96 ล้านบาท
เมื่อวันที่ 23 พฤษภาคม 2551 ที่ผ่านมา
และมีการเพิ่มขึ้นของทุนที่ออกและเรียกชำระแล้วของบริษัทจากเดิม 20.00 ล้านบาท ณ วันที่ 31
ธันวาคม 2550 เป็น 105.00 ล้านบาท (จากทุนจดทะเบียนจำนวน 140.00 ล้านบาท) ณ วันที่
31 ธันวาคม 2551

  โครงการในอนาคต

บริษัท ได้วางแผนเกี่ยวกับการดำเนินโครงการในอนาคต โดยมีรายละเอียด ดังนี้

-   สำนักงานสาขาแห่งที่ 2 จังหวัดเพชรบุรี
    มีโครงการปรับปรุงพื้นที่เพื่อรักษาคุณภาพสินค้าและการดูแลสิ่งแวดล้อมของโรงงาน
    โดยการก่อสร้างอาคารวัตถุดิบ ขนาด 60 x 100 เมตร สูง 10 เมตร

-   การลงทุนด้านระบบสารสนเทศ เพื่อการบริหารจัดการ

    -   ห้องบัญชาการ (war room)

    -   โปรแกรมคอมพิวเตอร์สำเร็จรูป (ERP) พร้อมระบบสื่อสาร และคู่มือการใช้งาน

    -   ฮาร์ดแวร์

-   การวิจัยและพัฒนา ผ่านโครงการศึกษาการทำถ่านหินอัดก้อนเพื่อเพิ่มมูลค่าของสินค้า